Die bogenoemde merkers vir 'n relevante ekklesiologie dui 'n rigting aan waarlangs gesoek moet word, dit daag die onderskeidingsvermoë van gemeentes en die leierskap uit. Hierdie prakties-teologiese onderskeidingstaak is nie eenvoudig nie. Dit vra '... eerder om die spanning in al sy kompleksiteit en paradoksaliteit te verwoord en sodoende die moontlikheid te skep dat die lig van die Evangelie daarop kan val' (Müller 2007:513). Die ontwikkeling van 'n eietydse ekklesiologie is 'n unieke maar komplekse taak. Die grootste uitdaging vir gemeentes is waarskynlik die soeke na 'n missionêre en kontekstuele teenwoordigheid binne die gemeenskap en samelewing.